**ROMÂNIA**

**MUNICIPIUL SATU MARE**

**DIRECŢIA ECONOMICĂ**

**NR. 9.355/09.02.2024**

În temeiul prevederilor art. 136, alin. (8), lit. b) din O.U.G. nr. 57/2019 privind Codul administrativ, cu modificările și completările ulterioare, directorul executiv al Direcției Economice formulează următorul:

**RAPORT DE SPECIALITATE**

**la Proiectul de hotărâre privind modificarea Anexei nr. 1 și Anexei nr. 2 la Hotărârea Consiliului local Satu Mare nr. 288/28.09.2023**

Luând în considerare Hotărârea Consiliului Local al municipiului Satu Mare nr. 67/26.03.2020 privind aprobarea contractării unei/unor finanțări rambursabile în valoare de maxim 153.563.728,81 lei, în vederea realizării unor obiective de investiții de interes local/ refinanțării datoriei publice locale, modificată și completată prin H.C.L. nr. 184 din 20 noiembrie 2020, respectiv H.C.L. nr. 55/03.02.2023 și H.C.L. nr. 288/28.09.2023.

Ţinând cont de:

\* Hotărârea Comisiei de Autorizare a Împrumuturilor Locale nr. 6.510 din 05 aprilie 2021 prin care se avizează favorabil contractarea de către Municipiul Satu Mare, a unei finanțări rambursabile în valoare de 86.370.000 lei pentru realizarea unor investiții publice de interes local,

\* Hotărârea Comisiei de Autorizare a Împrumuturilor Locale nr. 6.511 din 05 aprilie 2021 prin care se avizează favorabil contractarea de către Municipiul Satu Mare, a unei finanțări rambursabile în valoare de 13.630.000 lei pentru realizarea unor investiții publice de interes local care beneficiază de fonduri externe nerambursabile de la Uniunea Europeană prin Programul Operațional Regional 2014 – 2020,

Având la bază contractul de credit încheiat cu UniCredit Bank SA, nr. RContr. 2021 – 290/24.984 din 27 aprilie 2021, în vederea finanțării unor investiții publice de interes local precum și contractul de credit încheiat cu Banca Transilvania nr. RContr. 2021 – 320/28.859 din 20 mai 2021, în vederea finanțării unor investiții publice de interes local care beneficiază de fonduri externe nerambursabile,

Menționăm faptul că în urma analizării stadiului de realizare al obiectivelor de investiții aprobate a fi finanțate din credit bancar se impune relocarea sumelor între obiectivele aprobate prin Hotărârea Consiliului local nr. 288/28.09.2023.

Astfel, în ceea ce privește asigurarea lichidităților necesare pentru finanțarea unor obiective de investiții de interes local întreaga sumă de 86.370.000 lei propunem să fie alocată obiectivului Pod peste râul Someș. Celelalte obiective aprobate inițial fie sunt finalizate, fie sunt pe cale de a fi recepționate în viitorul apropiat astfel încât nu se mai justifică rezervarea de fonduri din credit. Întrucât pentru finanțarea lucrărilor la obiectivul Pod peste râul Someș este semnat Contract de finanțare cu Ministerul Dezvoltării, Lucrărilor Publice și Administrației, din creditul de 86.370.000 lei vor fi decontate sumele rezultate în urma actualizării valorii situațiilor de plată. Valoarea totală a actualizărilor nu este certă în acest moment deoarece obiectivul este în curs, iar actualizarea se face la fiecare situație de plată.

Cu privire la asigurarea lichidităților necesare pentru cofinanțarea unor obiective de investiții pentru care municipiul are semnate contracte de finanțare din fonduri europene avem semnat Contract de împrumut în valoare de 13.630.000 lei. Prin H.C.L. 288/28.09.2023 fondurile au fost repartizate astfel:

1. Modernizarea și extinderea traseului pietonal și velo Centrul Vechi din municipiul Satu Mare – 1.500.000 lei,
2. Modernizarea și extinderea traseului pietonal și velo Centrul Nou din municipiul Satu Mare – 12.130.000 lei.

Trebuie menționat faptul că din totalul sumei de 13.630.000 lei, în cursul anului 2023 s-au făcut trageri în valoare de 7.463.809,03 lei pentru obiectivele ”Modernizarea și extinderea traseului pietonal și velo Centrul Vechi din municipiul Satu Mare” – suma de 1.499.998,03 lei, respectiv ”Modernizarea și extinderea traseului pietonal și velo Centrul Nou din municipiul Satu Mare” – suma de 5.963.810,70 lei.

Întrucât obiectivul de investiție ” Modernizarea și extinderea traseului pietonal și velo Centrul Vechi din municipiul Satu Mare” urmează să fie recepționat în cel mai scurt timp posibil, sumele rămase neutilizate din credit (6.166.190,97 lei) urmează a fi redistribuite între două obiective, astfel încât valoarea totală a creditului va fi repartizată după cum urmează:

1. Modernizarea și extinderea traseului pietonal și velo Centrul Vechi din municipiul Satu Mare – 1.500.000 lei,
2. Modernizarea și extinderea traseului pietonal și velo Centrul Nou din municipiul Satu Mare – 9.150.000 lei,
3. Transformarea zonei degradate malurile Someșului între cele 2 poduri în zona de petrecere a timpului liber pentru comunitate – 2.980.000 lei.

Reamintim faptul că împrumutul bancar funcționează ca o linie de credit din care se fac trageri de sume doar la nevoie.

*Ținând cont de faptul că împrumutul contractat pentru asigurarea cofinanțării, respectiv acoperirea cheltuielilor neeligibile aferente proiectelor de investiții finanțate din fonduri externe nerambursabile are valabilitate până la data de 11.05.2024,*

*Întrucât utilizarea anuală a sumelor din creditele bancare contractate este posibilă doar după obținerea avizului favorabil al Comisiei de Autorizare a Împrumuturilor Locale care funcționează în cadrul Ministerului de Finanțe, comisie care se întrunește periodic pentru analizarea dosarelor depuse,*

*Având în vedere faptul că la nivelul României este aprobat prin Hotărâre de Guvern plafonul maxim de credite ce pot fi accesate în cursul unui an, iar numărul dosarelor înregistrate la Ministerul Finanțelor este foarte mare,*

*Pentru a avea șanse de a obține autorizare de trageri din împrumut într-o perioadă cât mai apropiată, ar fi oportună aprobarea modificării obiectivelor de investiții finanțate din credit, astfel încât să avem posibilitatea de a depune cât mai curând la Ministerul Finanțelor dosarul privind autorizarea împrumutului pe anul 2024.*

Având la bază cele mai sus prezentate, înaintăm Consiliului local al municipiului Satu Mare Proiectul de hotărâre privind modificarea Anexei nr. 1 și Anexei nr. 2 la Hotărârea Consiliului local Satu Mare nr. 288/28.09.2023 cu propunere de aprobare.

Director executiv

Lucia Ursu